પુરુષ માનસ ક્યારેક પોતાની પત્ની પરના રોષને કારણે ય બાળકો અને પત્નીની હત્યા કરી બેસે છે. પછી લાગણીવશ થઈને તથા સજા થવાના ડરને કારણે પોતે પણ આત્મહત્યા કરે છે. કેટલાક કિસ્સામાં પુરુષ બાળકોને મારી નાખ્યા બાદ બચી પણ જાય છે. સાઈકૉલૉજિસ્ટોએ તેમની માનસિકતાનો અભ્યાસ કરીને જ કેટલાક તારણો કાઢ્યા છે. તેમાં મુખ્ય તો પૌરુષીય અહમ્ને કારણે જ આવા કિસ્સાઓ બને છે તે હકીકત છે. આવી ઘટના બાદ એવું પણ કહેવાતું હોય છે કે શું આવી ઘટના રોકી ન શકાત ? તો એનો જવાબ ના જ આવે. કારણ કે આવી ઘટના બનશે તેની ખુદ હત્યા-આત્મહત્યા કરનારને પણ ખબર નથી હોતી. એ વાત ખરી કે આવી વ્યક્તિઓની માનસિકતા વિક્ષિપ્ત જરૂર હોય છે. તેમના કુટુંબીઓ જ તેમની વિક્ષિપ્તતા સાચવી લેતા હોય છે કે છુપાવતા હોય છે. જેમ કે ૧૪ કુટુંબીઓની હત્યા કરનાર થાણેની વ્યક્તિ હસનાન અનવરે આ પહેલાં પણ કુટુંબીઓને મારવાના પ્રયત્નો કર્યા હતા. તેણે પોતાની બહેનની જાતીય સતામણી કરી હતી. વળી તેની નોકરી પણ કાયમી નહોતી. તે ક્યાં નોકરી કરતો હતો તે પણ ઘરના કે આસપાસના લોકોને ખબર નહોતી.